SA Moslem- en Joodse raad veroordeel terreur-aanval | Netwerk24
Deur Warda Meyer 15 Maart 2019 13:09
Die Suid-Afrikaanse Moslem Juridiese Raad (MJC) het hom Vrydag skerp uitgespreek teen die geweld op plekke van aanbidding nadat gewapendes op twee moskees in Nieu-Seeland losgebrand het.
Minstens 49 mense is dood en verskeie ander is gewond in wat wêreldwyd as 'n terreuraanval beskou word.
"Ons gebede gaan uit na die slagoffers en hul families wat deur die skietery geraak word," sê sjeik Irafaan Abrahams, president van die MJC.
Die MJC sê leiers wêreldwyd moet veel meer doen om Islamofobie en dade van haat en terreur te bekamp.
Volgens die raad sluit dit in uitdagende en verdelende uitsprake, wat ook tot 'n toename in Islamofobie en rassisme kan bydra.
"Die gebeurtenis is tragies en herinner ons dat die mensdom en samelewing broos is. Dit is van kritieke belang dat ons saamstaan ??as 'n gemeenskap en ons verset teen alle dade en woorde van haat, terrorisme, rassisme en geweld, wat op enige lid van enige samelewing gegrond op hul godsdiens, ras of affiliasie gerig is," sê Abrahams.
Hy sê namens alle Moslems van Suid-Afrika deel die MJC sy medelye met die families van die slagoffers en vra dat die Almagtige Allah die oorledenes die hoogste plek in die paradys sal gee en aan hul gesinne krag en sterkte in die pynlike tydperk sal gee.
"Ons bid ook dat diegene wat beseer is, sal aansterk. Die MJC doen 'n beroep op die regering van Nieu-Seeland om die misdadigers vinnig vas te trek en die volle mag van die gereg op hulle los te laat."
Die MJC het moskees in Kaapstad versoek om met hul Vrydaggebede 'n spesiale gebed vir die mense van Nieu-Seeland te doen.
Die Suid-Afrikaanse Joodse Raad van Afgevaardigdes het ook die aanval in Christchurch skerp veroordeel.
"Ons staan ??op teen haatmisdade teen alle godsdienstige gemeenskappe. Ons simpatie en medelye is met die families van die oorledenes en ons gebede is met die beseerdes," sê die raad.